แนะขายชอร์ตทำกำไรขาลง พุ่งเป้าธนาคาร สื่อสาร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ตลาดหุ้นไทยนับว่ามีแต่สาละวันเตี้ยลง นักลงทุนต่างชาติขนหุ้นออกมาขายยังไม่สะเด็ดน้ำ แม้ว่าจะขายสุทธิมาตั้งแต่เดือน พ.ย. 2552 ที่ผ่านมาแล้วก็ตาม และวันที่ 9 ก.พ. ยังทิ้งแรง 1,115 ล้านบาท ส่งผลให้ดัชนีหุ้นโงหัวไม่ขึ้น และวันที่ 9 ก.พ. กดดัชนีปิดที่จุดต่ำสุดของปีนี้ที่ระดับ 685.89 จุด ซึ่งหากเทียบกับดัชนีปิดสูงสุดของปีแถวๆ 749.42 จุดแล้ว นักลงทุนขาดทุนแล้ว 8.47% แล้วสถานการณ์อย่างนี้นักลงทุนควรจะทำอย่างไรกันดีล่ะ ต้องถามกลยุทธ์จากท่านกูรูทั้งหลาย 
บุญพร บริบูรณ์ส่งศิลป์ ประธานเจ้าหน้าที่บริหาร บริษัทหลักทรัพย์ กิมเอ็ง (ประเทศไทย) หรือ KEST แนะนำว่าระยะนี้นักลงทุนควรชะลอการลงทุน และรอให้ผ่านพ้นเดือนก.พ.นี้ไปก่อน ซึ่งจะมีการตัดสินคดียึดทรัพย์ และเชื่อว่าหลังจากนั้นบรรยากาศการลงทุนจึงจะกลับมาดีอีกครั้งหนึ่ง เพราะปัญหามาบตาพุดเชื่อว่าท้ายที่สุดย่อมมีทางออก รวมถึงดัชนีหุ้นได้ลดลงติดต่อกันเป็นเวลา 3 เดือนแล้วนับตั้งแต่เดือนธ.ค.ที่ผ่านมา 
อย่างไรก็ตาม ลูกค้าของบริษัทไม่ได้เจ็บตัวจากการปรับตัวลงของดัชนีหุ้นรอบนี้ เพราะหันไปทำธุรกรรมยืมและให้ยืมหลักทรัพย์ (เอสบีแอล) มากขึ้น โดยยืมหุ้นเพื่อขายล่วงหน้า (ชอร์ต) ทำให้ลูกค้าสามารถทำกำไรในช่วงหุ้นขาลงได้ และหากไม่ชำนาญการชอร์ตหุ้นรายตัว ลูกค้าก็สามารถขายล่วงหน้าตัวดัชนีผ่านตลาดอนุพันธ์หรือฟิวเจอร์สได้
ขณะนี้ธุรกรรมยืมและให้ยืมหุ้นเพิ่มขึ้นจากภาวะดัชนีที่ลดลง และบริษัทก็แนะนำให้ขายชอร์ตออกไปก่อน แต่ด้วยภาวะหุ้นที่มีความผันผวนสูงนี้ โดยมากลูกค้าจะยืมหุ้นโดยเฉลี่ยเพียง 12 วันเท่านั้น และรีบปิดสถานะ เพราะไม่กล้าถือครองนานเกินไป และในเดือนมี.ค.นี้ บริษัทเตรียมจะออกโปรโมชันกระตุ้นให้ลูกค้าทำธุรกรรมเอสบีแอลมากขึ้น 
ทั้งนี้ มูลค่าเอสบีแอลของบริษัทตั้งแต่เดือนม.ค.ก.พ. มีมูลค่า 2,983 ล้านบาท
ส่วนมูลค่าการปล่อยสินเชื่อเพื่อซื้อหุ้น (มาร์จิน) ของบริษัทอยู่ที่ประมาณ 1,000 ล้านบาท ลดลงจากช่วงไตรมาส 3 ที่มียอดมาร์จินสูงถึง 1,200 ล้านบาท 
อัศวินี ไตลังคะ กรรมการผู้จัดการ บล.ธนชาต กล่าวว่า ขณะนี้ลูกค้าให้ความสนใจยืมหุ้นแล้วขายล่วงหน้ามากขึ้น ในภาวะหุ้นมีความเสี่ยงประเด็นทางการเมือง โดยลูกค้ามักจะขายชอร์ตหุ้นในกลุ่มพลังงาน วัสดุก่อสร้าง แต่ทั้งนี้การให้บริการเอสบีแอลของบริษัทยังอยู่ในช่วงการเริ่มต้น จะให้บริการอย่างเป็นทางการในประมาณไตรมาส 3 ของปีนี้
ด้านนักวิเคราะห์บริษัทหลักทรัพย์ทรีนีตี้ แนะนําให้ขายชอร์ตหุ้นในกลุ่มธนาคารและสื่อสารเป็นส่วนใหญ่ ส่วนกลุ่มอสังหาริมทรัพย์เริ่มเห็นปัจจัยบวกขึ้นบ้าง เพราะเศรษฐกิจในภาคเรียลเซ็กเตอร์ฟื้นจริง 
นอกจากนี้ ภาคอุตสาหกรรมในกลุ่มพลังงานและปิโตรเคมีหากเลือกได้ให้เลือกสายปลายน้ำมากกว่าต้นน้ำ เพราะความต้องการสินค้าอุปโภคบริโภคดีมาก ยังหนุนให้ผลิตภัณฑ์อาหารและปิโตรเคมีมีสเปรดที่ดีและดีขึ้น เพราะราคาน้ำมันที่เป็นต้นทุนต้นทางยังอ่อนตัวอยู่
“กลยุทธ์การลงทุนในสัปดาห์นี้เลือกเล่นหุ้นเด่นเฉพาะตัว บริษัท ช.การช่าง (CK) บริษัท เจริญโภคภัณฑ์อาหาร (CPF) และบริษัท ควอลิตี้ เฮ้าส์ (QH) ส่วนหุ้นปตท. (PTT) และบริษัท ปูนซิเมนต์ไทย (SCC) รอรับเพื่อการรีบาวด์ เพราะปัจจัยพื้นฐานจากนี้ไปก็จะดีขึ้น เติบโตขึ้น แต่สภาวะตลาดไม่เอื้ออํานวย”
ภัทรียา เบญจพลชัย กรรมการผู้จัดการตลาดหลักทรัพย์แห่งประเทศไทย กล่าวว่า ภาวะตลาดหุ้นตอนนี้ได้รับแรงกดดันจากเศรษฐกิจต่างประเทศ โดยเฉพาะความกังวลเรื่องธนาคารพาณิชย์ของกลุ่มประเทศยุโรปที่ถ่วงน้ำหนักให้ตลาดหุ้นทั้งสหรัฐ ยุโรป และเอเชียปรับลงและมีทิศทางผันผวนมากขึ้น อย่างไรก็ตามปริมาณการซื้อขายหุ้นรายวันขณะนี้ถือว่ายังอยู่ในระดับที่ตลาดหลักทรัพย์ตั้งเป้าหมายที่ 1.8 หมื่นล้านบาทต่อวัน
อย่างไรก็ตาม วันที่ 9 ก.พ. ตลาดหุ้นในภูมิภาคนี้ส่วนใหญ่ปรับตัวขึ้นแล้ว นำโดยไต้หวัน พุ่งขึ้น 2.01% สิงคโปร์ เพิ่ม 1.91% และฮ่องกง บวก 1.22% หลังนักลงทุนผ่อนคลายวิกฤตการเงินในยุโรป เมื่อมีข่าวดีเรื่องธนาคารกลางยุโรปจะเข้าไปให้ความช่วยเหลือฐานะทางการคลังกรีซ ซึ่งจะช่วยให้ดัชนีหุ้นไทยไม่ดำดิ่งลงไปอีกลึกมากนัก โดยนักวิเคราะห์ของบริษัทหลักทรัพย์เอเซีย พลัส เชื่อว่าดัชนีแถว 680690 จุด ยังเป็นแนวรับสำคัญ และราคาสินค้าโภคภัณฑ์ใกล้ฟื้นตัวหลังตรุษจีน จึงแนะนำให้ทยอยซื้อสะสมหุ้นปิโตรเลียม หุ้นเดินเรือ และหุ้นปันผล
คำแนะนำที่ท่านผู้รู้เขาบอกมา นักลงทุนชอบแบบไหนก็ควรพิจารณาและศึกษาข้อมูลให้ลึกซึ้งและให้เหมาะเจาะกับตัวเองมากที่สุด อย่าไปตามแห่ เดี๋ยวจะเสียหายหนักว่าหุ้นลงแล้วจะหาว่าไม่เตือน!!!